รพีโบกมือลากสิกรฯชิงเก้าอี้เลขาฯกลต.
&#8220;รพี สุจริตกุล&#8221; ทิ้งเก้าอี้ซีอีโอ บลจ.กสิกรไทย มีผลสิ้น มิ.ย.นี้ วงการคาดเตรียมตัวลงชิงตำแหน่งเลขาธิการ ก.ล.ต.
11 ส.ค. 2554

“รพี สุจริตกุล” ทิ้งเก้าอี้ซีอีโอ บลจ.กสิกรไทย มีผลสิ้น มิ.ย.นี้ วงการคาดเตรียมตัวลงชิงตำแหน่งเลขาธิการ ก.ล.ต.
แหล่งข่าวจากวงการตลาดทุน เปิดเผยว่า นายรพี สุจริตกุล ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) กสิกรไทย ได้ลาออกจากตำแหน่ง มีผลอย่างเป็นทางการตั้งแต่วันที่ 30 มิ.ย.นี้
สำหรับเหตุผลในการลาออกคาดว่า นายรพี ออกมาเตรียมตัวลงสมัครตำแหน่งเลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) แทนนายธีระชัย ภูวนาถนรานุบาล ที่จะหมดวาระในเดือน ก.ย.นี้ 




แหล่งข่าวเปิดเผยว่า นายรพี เป็นผู้ที่เหมาะสมที่จะสมัครตำแหน่งเลขาธิการ ก.ล.ต. เนื่องจากเคยทำงานใน ก.ล.ต.ตั้งแต่ช่วงแรกที่จัดตั้งสำนักงาน เป็นผู้ที่มีความรู้เรื่องกฎหมาย พ.ร.บ.หลักทรัพย์และตลาดหลักทรัพย์เป็นอย่างดี ในฐานะผู้ออกกฎและควบคุมกฎ นอกจากนี้หลังจากที่ลาออกจาก ก.ล.ต.แล้ว ยังมาทำงานในฐานะผู้ปฏิบัติในธุรกิจหลักทรัพย์และธุรกิจกองทุนรวมกับเครือกสิกรไทย 
นายรพี กล่าวยอมรับว่ายื่นลาออกจริง หลังจากทำงานประจำมา 25 ปี ต้องการมีเวลาหยุดพักผ่อนให้ตัวเอง ระยะแรกหลังจากลาออกแล้วยังเป็นกรรมการตลาด และเป็นวิทยากรฝึกอบรมต่างๆ
สำหรับการสมัครตำแหน่งเลขาธิการ ก.ล.ต. นายรพี กล่าวว่า เร็วไปที่จะพูดตอนนี้ ทุกขั้นตอนมีกระบวนการ รวมทั้งต้องดูเงื่อนไขก่อนตัดสินใจ
“ผมทำงานมา 25 ปี ขอหยุดพักการทำงานประจำ ระยะแรกของการลาออก ขอพักผ่อนก่อน ส่วนจะสมัครเลขาธิการ ก.ล.ต.ขอพิจารณาอีกที ตอนนี้ยังไม่ถึงเวลา และเร็วเกินไปที่จะพูดเรื่องนี้ ทุกอย่างมีขั้นตอนและเงื่อนไข” นายรพี กล่าว 
นายรพี กล่าวถึงการทำงานในเครือกสิกรไทย ว่า ต้องขอบคุณที่ให้โอกาสทำงานนี้ ซึ่งมีความสุขกับการทำงาน โดยเฉพาะการบริหารงานใน บลจ.กสิกรไทย กระทั่ง บลจ.ได้เป็นที่ 1 ในอุตสาหกรรม ทั้งกองทุนสำรองเลี้ยงชีพ กองทุนส่วนบุคคล และกองทุนรวม